# Doctor Brants Narrenschiff/Von Gottes Vorsehung

| « Vom Ende der Gewalt | Sebastian Brant Doctor Brants Narrenschiff | Sein selbst vergessen » |
| fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |||
| Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). |||
[71v]
Wer on verdienst / will han den lon Vnd vff eym schwachen ror will ston Des anschlag / würt vff krebschen gon
Man fyndt gar manchen narren ouch Der ferbet vß der gschrifft den gouch Vnd duncket sich striffecht vnd gelert So er die bu$^e$cher hat vmbkert
[72r]
Vnd hat den psalter gessen schyer
Biß an den verß / Beatus vir / Meynend / hab gott eym gu$^o$ts beschert So werd jm das nyemer entwert / Soll er dann faren zu$^o$ der hell
So well er syn eyn gu$^o$t gesell
Vnd leben recht mit andern wol Im werd doch was jm werden sol / Narr loß von solcher fantesy Du steckst sunst bald jm narren bry /
Das gott on arbeyt belonung gyt
Verloß dich druff / vnd bach du nyt Vnd wart / wo dir von hymel kundt Eyn brotten tub / jn dynen mu$^o$ndt Dann solt es also schlecht zu$^o$ gon
So würd eim yeden knecht syn lon
Gott geb / er arbeit oder nit Das doch nit ist vff erden sytt War vmb wolt gott dann ewig lon Eym geben / der wolt mu$^e$ssig gon
Geben eym knecht der schlaffen wolt
Syn rich / vnd eyn so grossen solt / Ich sprich das vff erd nyemans leb Dem gott on gnaden etwas geb Oder dem er sy pflichtig üt
Dann er ist vnß gantz schuldig nüt
Eyn fryer herr / schenckt wem er will Vnd gibt vß wenig oder vil
Wie jm geliebt / wa$^e$n gat es an Er weiß / war vmb ers hat gethan
[72v]
Eyn hafner vß eym erdklotz macht
Eyn erlich geschirr / sunst vil veracht Als kachlen / ha$^e$fen / wasserkru$^e$g Do man jn / bo$^e$ß / vnd gu$^o$ttes tu$^e$g Die kachel spricht nit wider jn
Ich solt eyn kru$^o$g / eyn hafen syn
Gott weiß (dem es allein zu$^o$ stat) War vmb er all ding geordnet hat / War vmb er Jacob hat erwelt Vnd nit Esau jm glich gezelt /
War vmb er Nabuchodonosor
Der vil gesündet hatt lang jor Strafft / vnd zu$^o$ ru$^o$w doch kumen lyeß Vnd zu$^o$ sim rich / noch dem er bu$^e$sßt Vnd Pharao mit geyßlen hart
Strofft / der do von doch bo$^e$ser wart /
Eyn artzney macht eynen gesunt Vnd macht den andern mer verwundt Dann eyner noch dem er entpfandt Gotts stroff / vnd der gewaltigen handt
Bdocht er syn sünd / mit sünfftzen vil /
Der ander brucht syn fryen will Vnd merckend gotts gerechtikeyt / Myßbrucht er sin barmhertzigkeyt / Dann gott nye keinen hatt verlon
Er wust / war vmb ers hatt gethon
Wann ers wolt als glich han eracht Er hett wol nüt dann rosen gemacht Aber er wolt ouch dystlen han Do man syn gerechtikeyt sa$^e$h an
[73r]
Der was ein nydisch schalckhafftig knecht
Der meynt sin herr da$^e$t jm vnrecht Do er jm gab syn gdingten solt Vnd gab eym andern was er wolt Der wenig arbeyt hatt gethon
Dem gab er doch eyn glichen lon
Man fyndt gar vil gerechter lüt / Die hye vff erd hant übelzyt Vnd loßt jn gott zu$^o$ handen gon Als ob si vil sünd hetten gthon
Dar gegen fyndt man narren dick
Die zu$^o$ all sachen hand vil glück Vnd jnn jrn sünden sindt so fry Als ob jr werck gantz heylig sy Das sint die vrteyl gotts heimlich
Der vrsach weiß nieman gentzlich
Je me man die zu$^o$ gründen bga$^e$rt Je mynder man dar von erfa$^e$rt Ob yeman schon wa$^e$nt das ers wiß So ist er syn doch vngewiß
Dann all ding werdent vns gespart
Inn künfftig / vnsicher / hynfart / Dar vmb loß gots fürwissenheyt Vnd ordenung der fürsichtikeyt Stann wie sie stat / thu$^o$ recht vnd wol
Gott ist barmhertzig / gnaden vol
Lo$^e$ß wissen jnn / als das er weiß Du$^o$ recht / den lon ich dir verheiß Beharr / so gib ich dir myn sel Zu$^o$ pfand / du kumbst nit jnn die hell /